
PRIJEDLOG

Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 82. Statuta Općine Luka (“Zagrebačke županije”, broj 24/18, 26/20 i 20/21), Općinsko vijeće Općine Luka na ----. sjednici održanoj ------- 2026. donosi


PROGRAM POTPORE ZA UNAPREĐENJE UVJETA STANOVANJA MLADIH OBITELJI I MLADIH POLJOPRIVREDNIKA NA PODRUČJU OPĆINE LUKA ZA 2026. GODINU



1. OPĆE ODREDBE 
Članak 1.
Ovim Programom potpore za unapređenje uvjeta stanovanja mladih obitelji i mladih poljoprivrednika na području općine Luka za 2026. godinu (u daljnjem tekstu Program) određuju se ciljevi, korisnici, mjere, uvjeti, kriteriji, načini i postupci dodjele financijskih sredstava te ostalih oblika potpora. 
Izrazi koji se koriste u ovome Programu, a imaju rodno značenje odnose se jednako na muški i ženski rod.


Članak 2.
Sredstva za provođenje ovog Programa osiguravaju se u Proračunu Općine Luka u sklopu posebnih stavki namijenjenih demografskim mjerama te poticanju stanovanja. Ukupan godišnji iznos i visina potpora za svaku proračunsku godinu definirat će se sukladno financijskim mogućnostima i odlukama Općinskog vijeća.


2. CILJ PROGRAMA 
Članak 3.
[bookmark: _Hlk240637656][bookmark: _Hlk240636958]Cilj Programa je mladim obiteljima, a posebno mladim poljoprivrednicima s prebivalištem u općini Luka, omogućiti pomoć u rješavanju stambenog pitanja, odnosno pružiti dodatnu potporu za kupnju, izgradnju ili rekonstrukciju objekta za stanovanje. 
Programom Jedinica lokalne samouprave želi mladim obiteljima i mladim poljoprivrednicima omogućiti stabilniju ekonomsku situaciju, sigurno i poticajno ozračje za nastavak bavljenja poljoprivredom, a time i za nastavak života u općini Luka. 


3. PRIHVATLJIVI KORISNICI 
Članak 4.
Korisnici mjera iz ovog Programa su mlade obitelji i/ili mladi poljoprivrednik koji rješavaju svoje stambeno pitanje stjecanjem vlasništva nad nekretninom ili gradnjom vlastitog stambenog objekta (ili rekonstrukcijom) po prvi put. 
Pojedini izrazi u smislu ovog Programa imaju sljedeće značenje:
• mladom obitelji smatra se podnositelj zahtjeva zajedno sa svojim bračnim ili izvanbračnim partnerom i djecom, ako ih imaju, a koji žive zajedno, privređuju, te ostvaruju prihod na drugi način i troše ga zajedno. Mladom obitelji smatra se i jednoroditeljska obitelj, samohrani roditelj te mladi poljoprivrednik.
• samohrani roditelj je roditelj koji živi sam s djetetom, sam skrbi za svoje dijete i sam ga uzdržava
• jednoroditeljska obitelj je obitelj koju čine dijete, odnosno djeca i jedan roditelj
• brak je zakonom uređena životna zajednica žene i muškarca
• izvanbračna zajednica je životna zajednica neudane žene i neoženjenog muškarca, koja ispunjava uvjete propisane posebnim zakonom kojim se uređuju obiteljski odnosi (traje najmanje 3 godine, a kraće ako je u njoj rođeno zajedničko dijete ili ako je nastavljena sklapanjem braka).

Članak 5.
Opći uvjeti koje podnositelji moraju ispuniti kako bi ostvarili pravo na potpore:
a) fizičke su osobe 
b) državljani su Republike Hrvatske
c) barem jedan od bračnih ili izvanbračnih partnera u trenutku podnošenja prijave nije navršio 40 godina života 
d) podnositelj zahtjeva i bračni/izvanbračni partner u svom vlasništvu ili suvlasništvu nemaju drugu useljivu kuću ili stan ili kuću/stan za odmor ili sličan objekt pogodan za stanovanje, ili iste nisu prodali, darovali ili na bilo koji drugi način otuđili. Odnosno kupljena nekretnina ili nekretnina koju grade ili rekonstruiraju predstavlja im prvu nekretninu za stanovanje na području Republike Hrvatske.
e) Obveza da će svi članovi mlade obitelji prijaviti prebivalište na adresi stambenog objekta za koji je odobrena potpora i zadržati ga neprekidno minimalno pet (5) godina od dana sklapanja Ugovora o dodjeli sredstava.
Odredbe prethodnog stavka primjenjuju se na odgovarajući način na jednoroditeljsku obitelj i samohranog roditelja i mladog poljoprivrednika.

Članka 6.
Osim mladih obitelji, na Javni poziv za korištenje mjere iz Programa mogu se javiti i mladi poljoprivrednici koji, uz uvjet navedene u Članku 4., moraju ispunjavati sljedeće uvjete:
• upisan je u Upisnik poljoprivrednika ili Upisnik obiteljskih poljoprivrednih gospodarstava najmanje godinu dana prije podnošenja Zahtjeva
• nositelj ili član poljoprivrednog gospodarstva nije stariji od 40 godina u trenutku podnošenja prijave. 

Članak 7.
Korisniku mjere nije dopušteno koristiti više mjera iz Programa.
Dodijeljena financijska sredstva Korisnicima mjera mogu se isplatiti ako ne postoji dugovanje po bilo kojoj osnovi prema Općini Luka ili Republici Hrvatskoj.
Samci nisu prihvatljivi korisnici mjera iz ove Odluke.

4. MJERE PROGRAMA
Članak 8.
Mjere kojima se potiče rješavanje stambenog pitanja mladih obitelji i/ili mladih poljoprivrednika na području općine Luka su: 
MJERA 1: Financijska potpora za poboljšanje uvjeta stanovanja (gradnja, rekonstrukcija i obnova).
Podmjera 1.1: Sufinanciranje troškova izrade projektno-tehničke dokumentacije za izgradnju ili rekonstrukciju stambenog objekta u iznosu do 50% stvarnih troškova.
Podmjera 1.2: Sufinanciranje troškova nabave građevinskog materijala te izvođenja građevinsko-obrtničkih radova na stambenom objektu.
MJERA 2: Financijska potpora pri kupnji prve nekretnine ili građevinskog zemljišta.
Podmjera 2.1: Sufinanciranje kupoprodajne cijene građevinskog zemljišta za izgradnju obiteljske kuće u iznosu do 50% kupoprodajne cijene, a maksimalno do iznosa definiranog godišnjim natječajem.
Podmjera 2.2: Sufinanciranje kupoprodajne cijene stambenog objekta (kuće ili stana) u iznosu do 20% kupoprodajne cijene, a maksimalno do iznosa definiranog godišnjim natječajem.


5. POSTUPAK DODJELE I PROVEDBA
Članak 9.
Dodjela bespovratnih sredstava i olakšica iz ovog Programa provodi se na temelju Javnog poziva (natječaja) kojeg raspisuje i objavljuje Općinski načelnik Općine Luka. Javni poziv sadrži precizne uvjete, dokumentaciju koju je potrebno priložiti, rokove prijave te kriterije bodovanja u slučaju većeg broja prijava od raspoloživih sredstava.

Članak 10.
Sve zaprimljene prijave razmatra i ocjenjuje Povjerenstvo za provedbu Programa koje imenuje Općinski načelnik. Povjerenstvo predlaže Listu reda prvenstva, a konačnu Odluku o dodjeli financijskih sredstava donosi Općinski načelnik.



6. KONTROLA I POVRAT SREDSTAVA

Članak 11.
Korisnici potpora dužni su namjenski utrošiti dodijeljena sredstva te u roku propisanom ugovorom dostaviti dokaze o namjenskom utrošku (račune, situacije, ugovore o kupoprodaji).


Članak 12.
Općina Luka zadržava pravo kontrole na terenu. U slučaju da se utvrdi nenamjensko trošenje sredstava, davanje neistinitih podataka ili kršenje obveze o minimalnom zadržavanju prebivališta (članak 5.), korisnik je dužan vratiti primljeni iznos u cijelosti, uvećan za zakonsku zateznu kamatu računajući od dana isplate.


VI. PRIJELAZNE I ZAVRŠNE ODREDBE
Članak 10.
Za sve što nije izričito navedeno u ovom Programu primjenjuju se odredbe važećih zakonskih propisa Republike Hrvatske i općih akata Općine Luka.

Članak 11.
Ovaj Program stupa na snagu osmog dana od dana objave u „Glasniku Zagrebačke županije“, a primjenjuje se od datuma raspisivanja prvog pratećeg javnog poziva.


KLASA: 
URBROJ: 
Luka,
Općinsko vijeće
Predsjednik 

